Indien - rejsebrev nr. 19 - fra Ooty til Udipi

I sidste rejsebrev nævnte vi ganske kort vores togtur fra Ooty til Coonoor, men har desværre ikke kunnet lægge billeder op pgra manglende internetforbindelse, så de kommer senere, hvis vi har WIFI. 

Vi startede næste morgen i bil fra Ooty allerede kl. 5.40 og efterhånden som solen kom op over bjergene, genså vi de mange temarker. Nok ikke helt så afslappende, som da vi kørte med toget. Jo, der var det også stejlt, men det gik ligeud. Her var der det ene hårnålesving efter det andet fra ca. 2.000 meter over havet og ned i dalen. Der var ikke meget plads, når de store lastbiler skulle bruge begge vejbaner for at komme rundt i svingene. At der flere steder samtidig var vejarbejde, gjorde det heller ikke nemmere. Vores chauffør gjorde det godt, selvom han for at se, kørte som om han havde stjålet og vi flere gange følte trang til både at bremse og holde fast.

Inden vi når vores hotel Bright Herritage, kikker vi ind i en næsten ny katolsk kirke - St. George's Basilica i Angamaly. Den er bygget i 2009 og en god ven til Hans-Ole er arkitekten bag den meget spændende arkitektur. Han nåede ikke at opleve kirken færdigbygget, men Hans-Ole har stadig kontakt til hans enke Shellam. Lige ved siden af kirken ligger resterne af den gamle kirke, hvor en stor del af kirkeskibet er revet ned for at give plads til den nye. Der var forøvrigt bryllup, da vi var der - og indiske bryllupsgæster kan altså også godt finde ceremonien rigelig lang. En mand var i alle tilfælde faldet i dyb søvn.

Vi nyder at være kommet ud til kysten - i første omgang dog mere i The Backwaters, som området bag kystlinien med flodudløbene kaldes, så da vi er installeret på vores hotel Greenix Village, skal vi selvfølgelig ned til vandet, hvor store containerskibe lægger til godt hjulpet af slæbebåde, medens vi nyder lidt læskende på den flydende restaurant. Jo, der skal vi spise om aftenen. Smukt, lunt og dejligt og med Odomos myggesalve lagt frem på alle bordene. Men først når vi lige en Katakali-danseforestilling - en typisk indisk dans, der har gamle indiske rødder. For at vi, der ikke har den indiske baggrund, skal have en chance for at forstå bare lidt af, hvad der foregår, får vi først en demonstration af de forskellige hånd-, hoved- og øje bevægelser, ligesom vi får mulighed for at følge sminkningen. Men alligevel er det svært. Dvs også lidt langtrukkent afhængigt af dansens handling, men både poetisk og dramatisk alligevel. Både Hans-Ole og Niels Ebbe faldt i søvn, siger de, for jeg sad nede på forreste række med mit kamera.

Og så igen: Hvor er verden lille! I der kender os, ved jo godt, at vi snakker med folk, der er omkring os. Det gjorde vi også på en bådtur til en nærliggende ø og på en lille restaurant, hvor vi fik os en King Fisher (øl). Først var det en, der havde arbejdet for Mærsk som H-O. Dernæst var det en, der havde gået i samme skole som H-O's datter Malene - måske endda i samme klasse. Adi, der var inder, sportslæge og fra Udipi. Hans kone Tsari, australier og billedkunstlærer. Det er den tredje billedkunstlærer, jeg er faldet i snak med på turen. Vi havde det alle tre dejligt med det noget yngre par +/- 40, som var meget velorienterede og dejlige at snakke med. Tænk at sætte sig, blive spurgt, hvor vi kommer fra og så opdage, at man kender de samme lærere på den skole i Bangalore, hvor ens barn eller en selv har gået for over 40 år siden. Iøvrigt den skole Malene ikke ville gå på, fordi dørene blev låst. Der er over 1,5 mia indbyggere i Indien! Jo, H-O var høj, så NE og jeg gik alene ned til stranden og ikke bare så solnedgang og rester af Fort Cochin, men også en meget spændende flere meter høj krabbeskulptur lavet af plastaffald. "Mad Crab - an installation with waste plastics" - som protest mod de mange tons plastik, der hvert år smides i havet. Flere steder var iøvrigt udstillinger i forbindelse med den lokale kunstbiennale. Vi sluttede vores aften med at spise sammen med de søde unge mennesker på en lokal fiskerestaurant, som de kunne anbefale. Det var superlækkert og det er jo ved vandet, vi er. En enkelt eller to valgte vist alligevel noget vegetarisk!

Hans-Ole har sendt en beskrivelse af mødet med Adi i et brev til hans datter Malene - en beskrivelse, som Niels Ebbe og jeg er enige om godt kan indflettes i dette rejsebrev: 

Kære Malene
Igen viser det sig at verden sommetider er lille.
Udover at jeg sad og talte med sekretæren i Ooty Club i mere end en halv time og udvekslede minder om et utal af fælles bekendte i hele Sydindien, har jeg lige haft endnu en oplevelse i Cochin.
Da vi i forgårs søgte efter et sted at få et par store Kingfishers (66 cl pilsnere), kom vi ind et sted, hvor der sad et par, hun foreigner og han inder. Vi faldt i snak efter at han spurgte hvor vi kom fra. Hun var fra Australien og han var, eller havde været læge for både det indiske hockey hold og det indiske cricket hold, bl. a. under en tur til Australien. Som de sagde, ligesom Frederik og Mary, havde de mødt hinanden i Australien og var blevet gift. Han var uddannet i Manipal, som jeg lige er kørt igennem idag, hvor vi har en fælles ven, Raja, som mor, jeg og familien her i Shimoga kender særdeles godt. Men endnu mere sjovt er det, at han er et år ældre end dig og han gik i den lille skole i Palace Orchard, hvor vi prøvede at sende dig over, men hvor du ikke ville være fordi der var for meget disciplin og de låste døren til klasseværelset når børnene var kommet ind. Du husker skolen var startet ved bl. a. hjælp af vores gamle nabo, Barnumurthi's bedstefar Mr. Murthi. Yderligere havde hans mor gået til Yoga ved Annamalai, mors Yogalærer, samtidig med at mor har gået der. Der var flere punkter yderligere, hvor vi havde fælles bekendte, som jeg ikke lige kan komme i tanke om nu. Men han kendte alt til den "Amerikanske Skole" og havde selv fortsat skolegang på Sophia High School, som vi var nabo til, da vi boede i Golf klubben nu. Der var 100 m lang kø af folk hver dag, som ønskede, at få deres børn på skolen.
Vi spiste en god middag sammen med dem på deres hotel.
Det er utroligt i et land med 1.250.000.000 mennesker, at man igen og igen møder folk med så mange fælles bekendte, selvom vi kan sige, at vi færdes i den bedre del.
Kærlig hilsen
Far

Medens vi var i Cochin, besøgte vi også The Dutch Palace og den jødiske synagoge. Jeg tror, H-O var lidt tvivlende på værdien af besøget i The Dutch Palace, men det var utroligt interessant. Ville have købt en lille bog, da der var fotoforbud. Desværre var der kun en tung en af slagsen at få, så I / vi må nøjes med billederne på nettet. Det samme gælder den jødiske synagoge fra det 14. årh., hvor NE ikke engang kunne få lov at fotografere hverken et indmuret skilt udenfor, de ti bud på hebræisk eller andet interiør. Det når at blive til endnu et Vodafonbesøg, indkøb af silke, krydderier og smykke, inden vi forlader Cochin.

Det gør vi tidligt om morgenen den 13. januar kl. 5.45. Vi har ca. 500 km foran os, inden vi når Mangalore, der er næste stop. Vi regner med 9 timer, men de bliver til 13 timer ad en strandvej, der absolut ikke ligner den på Nordsjælland. Der er mange små landsbyer og vejarbejde mange steder, så vi tager nogle gode stop undervejs for at få tanket depoterne op og få strukket bentøjet, men vi er godt trætte, da vi når frem og finder et hotel af en helt anden standard, end vi har været vant til. Alting så helt anderledes ud end da H-O var her sidst, så vi tog til takke med det hotel, som vores chauffør kunne anvise os. Der var ikke nogen restaurant - heller ikke mulighed for morgenmad, men prisen også kun omkring ca. 130 kr. for to værelser til os tre. Aftensmaden blev indtaget på en nærliggende MacDonnald!! Det var noget grænseoverskridende, lige til NE opdagede, at de også havde softice! Så det blev vores dessert. Næste dags morgenmad fik vi, da vi kom til Udipi efter en god times kørsel. Superlækkert! Og så var det for to af os - NE og mig - tid til at hilse af med vores chauffør, som har sørget for at vi er kommet sikkert frem. Det helt store smil kom frem, da han blev fotograferet sammen med os - nej mig (Else) siger NE. Vi var alle enige om at give ham rigeligt med drikkepenge. Hans løn fra firmaet for at køre for os i 15 dage var, hvad der svarer til 450 kr. medens hans firma skulle have 4.500 kr. I rupies skal der sættes et 0 bagefter, men det forhindrer jo ikke det faktum, at prisniveauet er utroligt lavt, når der ikke er tale om importerede varer. Og tankevækkende, når Indien er blandt de ti stærkest voksende økonomier på verdensplan.

Vi slutter dagens epistel her fra Udipi, hvor NE og jeg er blevet indlogeret på Hotel Shri Ramakrishna, hvor cisternen på det først tildelte værelse heldigvis ikke virkede. Det var et indisk toilet - dvs toilet i gulvhøjde. I første omgang fik vi melding om, at de ikke havde ledige værelser med western toilet, som vi kender det, men det viste sig så alligevel heldigvis at være tilfældet. Vi har sovet, travet, fået spist, hygget os og skrevet. Vi har fået bestilt taxa både til at køre os til toget her i Udipi og hente os og køre os fra banegården i Margao til hotellet i Calangute i Goa i overmorgen. Så er vi næsten på hjemmebane igen. I morgen tager vi ned til vandet og tager måske en sejltur og kikker på templer.

Knus, kærlig hilsen og på genhør

Hans-Ole i Shimoga, Niels Ebbe og Else i Udipi

